
ΑΙΤΙΟΛΟΓΙΚΗ ΕΚΘΕΣΗ

Τα μέτρα που αφορούν τον συντονισμό και την εποπτεία της δημοσιονομικής πειθαρχίας της Ελλάδας και καθορίζουν τις κατευθυντήριες γραμμές της οικονομικής της πολιτικής για την Ελλάδα προβλέπονται στην απόφαση 2011/734/ΕΕ του Συμβουλίου βάσει του άρθρου 126 παράγραφος 9 και του άρθρου 136 της ΣΛΕΕ. Από την Ελλάδα ζητήθηκε να λάβει μέτρα για τη διόρθωση της κατάστασης του υπερβολικού ελλείμματος μέχρι το 2014 το αργότερο διασφαλίζοντας τη βελτίωση της διαρθρωτικής ισορροπίας κατά τουλάχιστον 10 ποσοστιαίες μονάδες του ΑΕΠ κατά την περίοδο 2009-2014.

Η συμμόρφωση με την παρούσα απόφαση αφορά τόσο τη διαδικασία υπερβολικού ελλείμματος όσο και τη χρηματοδότηση της Ελλάδας από τα κράτη μέλη της ευρωζώνης μέσω της Δανειακής Διευκόλυνσης για την Ελλάδα του Ευρωπαϊκού Ταμείου Χρηματοοικονομικής Σταθερότητας (ΕΤΧΣ)

Το δημόσιο έλλειμμα του 2012 αναμένεται ότι θα ανέλθει στα 13,4  δισεκατ. ευρώ έναντι 14,8 δισεκατ. ευρώ που προέβλεπε η απόφαση του Συμβουλίου. Το δημόσιο έλλειμμα προβλέπεται ότι θα ανέλθει στο 6,9% του ΑΕΠ έναντι 7,3% του ΑΕΠ που προβλεπόταν κατ’ ανώτατο όριο για το 2012. Ο στόχος του πρωτογενούς ελλείμματος όσον αφορά αυτό το έτος θα υπολείπεται κατά περίπου 0,5% του ΑΕΠ .Το καλύτερο γενικό αποτέλεσμα οφείλεται στις χαμηλότερες απ’ ό,τι προβλεπόταν πληρωμές για τόκους ως αποτέλεσμα της ανταλλαγής χρέους τον Μάρτιο του 2012. 

Η Ελλάδα ενέκρινε στις 11 Νοεμβρίου τον προϋπολογισμό για το 2013 εξασφαλίζοντας τη συνέχιση της δημοσιονομικής εξυγίανσης μέσω μέτρων που έχουν ως στόχο να εξοικονομηθούν ποσά ύψους 5% επί του ΑΕΠ. Στις 7 Νοεμβρίου ενέκρινε επίσης μια μεσοπρόθεσμη δημοσιονομική στρατηγική η οποία περιελάμβανε μέτρα τα οποία διασφαλίζουν την περαιτέρω μείωση του ελλείμματος κατά τα προσεχή έτη.  Η Ελλάδα έχει λάβει αποτελεσματικά μέτρα σύμφωνα με την απόφαση 2011/734/ΕΕ του Συμβουλίου. Η Ελλάδα βελτίωσε το διαρθρωτικό ισοζύγιο κατά την περίοδο 2009-2012 το οποίο ήταν μεγαλύτερο κατά τουλάχιστον 10 ποσοστιαίες μονάδες του  ΑΕΠ κατά την περίοδο 2009-2014 που συνέστησε το Συμβούλιο. Η Ελλάδα εκτιμάται ότι έχει βελτιώσει το διαρθρωτικό της έλλειμμα κατά 13,9 ποσοστιαίες μονάδες του ΑΕΠ, από 14,7% που ήταν το 2009 στο 1,5% το 2012.

Η οικονομική δραστηριότητα προβλέπεται προς το παρόν να είναι πολύ μικρότερη απ’ ό,τι αναμενόταν όταν εκδόθηκε το Μάρτιο του 2012 η απόφαση 2012/734/ΕΕ. Η ελληνική οικονομία βρίσκεται εδώ και πέντε διαδοχικά έτη σε ύφεση. Σύμφωνα με τις φθινοπωρινές προβλέψεις του 2012 των υπηρεσιών της Επιτροπής το πραγματικό ΑΕΠ προβλέπεται να συρρικνωθεί κατά 6% το 2012 και κατά 4,2% το 2013 – έναντι 4,7% και 0,0% αντίστοιχα που προέβλεπε η προηγούμενη απόφαση του Συμβουλίου – και εν συνεχεία να αυξηθεί μόνο κατά 0,6% το 2014. Αντίθετα, η απόφαση του Συμβουλίου του Μαρτίου του 2012 βασιζόταν στην υπόθεση ότι η ανάπτυξη θα άρχισε το 2013. Η αισθητή επιδείνωση της οικονομικής κατάστασης αντανακλά την πολιτική αβεβαιότητα στην Ελλάδα κατά τη διάρκεια των δύο πρόσφατων εκλογών, τη μείωση της εξωτερικής ζήτησης και τις συνέπειες των καθυστερήσεων όσον αφορά την εφαρμογή του προγράμματος και την εκταμίευση των δημόσιων και ιδιωτικών χρηματοδοτήσεων.

Αυτή η έντονη επιδείνωση της οικονομικής κατάστασης σημαίνει αντίστοιχη επιδείνωση των προοπτικών των δημόσιων οικονομικών λόγω των αμετάβλητων πολιτικών και καθιστά δύσκολη την διόρθωση του υπερβολικού ελλείμματος μέχρι το 2014, όπως ζήτησε το Συμβούλιο με την απόφασή του 2011/734/ΕΕ. Λόγω της δυσμενούς οικονομικής κατάστασης δικαιολογείται η επέκταση της περιόδου προσαρμογής. Ειδικότερα, η προθεσμία που προέβλεπε η απόφαση του Συμβουλίου για τη διόρθωση του υπερβολικού ελλείμματος στην Ελλάδα πρέπει να παραταθεί κατά δύο έτη μέχρι το 2016. Οι δημοσιονομικοί στόχοι για τη διόρθωση του υπερβολικού ελλείμματος πρέπει να καθοριστούν με βάση το πρωτογενές αποτέλεσμα γενικής κυβέρνησης σε ονομαστικούς όρους. Για το 2012 το πρωτογενές έλλειμμα προβλέπεται ότι θα είναι 2.925 εκατ. ευρώ (1,5% του ΑΕΠ), για το 2013 το πρωτογενές αποτέλεσμα προβλέπεται ότι θα είναι 0 ευρώ (0% του ΑΕΠ), για το 2014 2.775 εκατ. ευρώ  (1,5% του ΑΕΠ), για το 2015 5.700 εκατ. ευρώ  (3,0% του ΑΕΠ) και για το 2016 9.000 εκατ. ευρώ  (4,5% του ΑΕΠ)

Λαμβανομένων υπόψη αυτών των εξελίξεων οι οποίες κάνουν ακόμη πιο επιτακτική την ανάγκη για την κυβέρνηση να υλοποιήσει τα φιλόδοξα μέτρα των μεταρρυθμίσεων, πρέπει να επικαιροποιηθούν οι όροι του μνημονίου συμφωνίας του προγράμματος οικονομικής προσαρμογής για την Ελλάδα. Οι όροι αυτοί δεν αφορούν μόνο τα μέτρα δημοσιονομικής εξυγίανσης αλλά και τα μέτρα που χρειάζονται για την προώθηση της ανάπτυξης και την ελαχιστοποίηση των αρνητικών κοινωνικών επιπτώσεων.

Λαμβανομένων υπόψη των πρωτοβουλιών των κρατών μελών της ευρωζώνης με στόχο να βελτιωθεί η βιωσιμότητα του χρέους και ορισμένων μέτρων μείωσης του χρέους που εξετάζει η Ελλάδα καθώς και τη μείωση του δημοσιονομικού ελλείμματος και της μεγαλύτερης ονομαστικής αύξησης του ΑΕΠ ως αποτέλεσμα των μέτρων διαρθρωτικής πολιτικής, το χρέος ως ποσοστό του ΑΕΠ αναμένεται να φθάσει στο ανώτατο επίπεδο το 2013. Το χρέος ως ποσοστό του ΑΕΠ αναμένεται ότι θα αρχίσει να μειώνεται από το 2014 και μετά και θα φθάσει κάτω από το 160% του ΑΕΠ το 2016. Κατ’ αυτόν τον τρόπο ελπίζεται ότι θα βελτιωθεί η βιωσιμότητα του χρέους χωρίς να αλλάξει η δημοσιονομική πορεία για το πρωτογενές πλεόνασμα.

Η Επιτροπή ενέκρινε μια σύσταση για απόφαση του Συμβουλίου με στόχο την τροποποίηση της απόφασης 2011/734/ΕΕ και την διαβίβασε στο Συμβούλιο.

Σύσταση για
ΑΠΟΦΑΣΗ ΤΟΥ ΣΥΜΒΟΥΛΙΟΥ
για την τροποποίηση της απόφασης 2011/734/ΕΕ η οποία απευθύνεται προς την Ελλάδα με σκοπό την ενίσχυση και την εμβάθυνση της δημοσιονομικής εποπτείας, και με την οποία ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης του υπερβολικού ελλείμματος
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 126 παράγραφος 9 και το άρθρο 136,

Έχοντας υπόψη τη σύσταση της Ευρωπαϊκής Επιτροπής,

Εκτιμώντας τα ακόλουθα:

(1)
Το άρθρο 136 παράγραφος 1 στοιχείο α) της ΣΛΕΕ προβλέπει τη δυνατότητα θέσπισης ειδικών μέτρων για τα κράτη μέλη που έχουν ως νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας.

(2)
Το άρθρο 126 της ΣΛΕΕ προβλέπει ότι τα κράτη μέλη πρέπει να αποφεύγουν τα υπερβολικά δημοσιονομικά ελλείμματα και καθορίζει τη διαδικασία υπερβολικού ελλείμματος προς τον σκοπό αυτό. Το Σύμφωνο Σταθερότητας και Ανάπτυξης, το οποίο στο διορθωτικό του σκέλος εφαρμόζει τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις λαμβανομένης υπόψη της οικονομικής κατάστασης.

(3)
Στις 27 Απριλίου 2009 το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης για την Ίδρυση της Ευρωπαϊκής Κοινότητας (ΣΕΚ), ότι στην Ελλάδα υπήρχε υπερβολικό έλλειμμα.

(4)
Στις 10 Μαΐου 2010 το Συμβούλιο εξέδωσε την απόφαση 2010/320/ΕΕ
 , η οποία απευθύνεται στην Ελλάδα δυνάμει του άρθρου 126 παράγραφος 9 και του άρθρου 136 για την ενίσχυση και την εμβάθυνση της δημοσιονομικής εποπτείας, με την οποία ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014. Το Συμβούλιο καθόρισε το 2014 ως το έτος λήξης της προθεσμίας για τη διόρθωση της κατάστασης του υπερβολικού ελλείμματος καθώς και ετήσιους στόχους για το δημοσιονομικό έλλειμμα.

(5)
Η απόφαση 2010/320/ΕΕ του Συμβουλίου υπέστη πολλές και σημαντικές τροποποιήσεις. Επειδή επρόκειτο να γίνουν και άλλες τροποποιήσεις, η εν λόγω απόφαση αναδιατυπώθηκε, για λόγους σαφήνειας, στις 12 Ιουλίου 2011 με την απόφαση 2011/734/ΕΕ
 του Συμβουλίου. Η απόφαση αυτή τροποποιήθηκε στις 8 Νοεμβρίου 2011
. (6)
Στις 13 Μαρτίου 2012
, μετά από σύσταση της Επιτροπής, η απόφαση 2011/734/ΕΕ υπέστη εκ νέου πολλές τροποποιήσεις, περιλαμβανομένης και της πορείας της δημοσιονομικής προσαρμογής αλλά παρέμεινε αναλλοίωτη η προθεσμία για τη διόρθωση του υπερβολικού ελλείμματος
. Η απόφαση επιβεβαίωσε τη σύσταση ότι η Ελλάδα θα έπρεπε να λάβει μέτρα για τη διόρθωση της κατάστασης του υπερβολικού ελλείμματος μέχρι το 2014 το αργότερο διασφαλίζοντας έτσι τη βελτίωση του διαρθρωτικού ισοζυγίου κατά τουλάχιστον 10 ποσοστιαίες μονάδες του ΑΕΠ κατά την περίοδο 2009-2014. (7)
Σύμφωνα με το άρθρο 5 παράγραφος 2 του κανονισμού (ΕΚ) αριθ. 1467/97, εάν έχει αναληφθεί αποτελεσματική δράση σύμφωνα με το άρθρο 126 παράγραφος 9 της ΣΛΕΕ και συμβούν απρόβλεπτα αντίξοα οικονομικά γεγονότα με μείζονες αρνητικές επιπτώσεις για τα δημόσια οικονομικά μετά την έκδοση της εν λόγω ανακοίνωσης, το Συμβούλιο μπορεί να αποφασίσει, βάσει σύστασης της Επιτροπής, να εκδώσει αναθεωρημένη ανακοίνωση δυνάμει του άρθρου 126 παράγραφος 9 της ΣΛΕΕ.

(8)
Η οικονομική δραστηριότητα προβλέπεται προς το παρόν να είναι πολύ ασθενέστερη απ’ ό,τι το Μάρτιο του 2012, που εγκρίθηκε η τελευταία τροποποίηση της απόφασης 2011/734/ΕΕ . Τόσο το πραγματικό όσο και το ονομαστικό ΑΕΠ προβλέπεται να είναι σε πολύ χαμηλότερα επίπεδα κατά τα έτη 2012 και 2013. Η πρόσφατη αναθεώρηση των ελληνικών εθνικών λογαριασμών, τον Οκτώβριο του 2012, αποκάλυψε ότι τα ποσοστά συρρίκνωσης του πραγματικού ΑΕΠ  θα είναι μεγαλύτερα σε σύγκριση με αυτά  που προέβλεπε η απόφαση του Συμβουλίου. Σύμφωνα με τις φθινοπωρινές προβλέψεις των υπηρεσιών της Επιτροπής για το 2012, το πραγματικό ΑΕΠ προβλέπεται να συρρικνωθεί κατά 6,0% το 2012 και κατά 4,2% το 2013-έναντι 4,7 και  0,0% που προέβλεπε η απόφαση του Συμβουλίου για τα έτη 2013 και 2013 αντίστοιχα – και εν συνεχεία να αυξηθεί κατά 0,6% το 2014. Αυτή η αισθητή επιδείνωση της οικονομικής κατάστασης συνεπάγεται αντίστοιχη επιδείνωση των προοπτικών για τα δημόσια οικονομικά λόγω των αμετάβλητων πολιτικών. 

(9)
Το 2012 το δημόσιο έλλειμμα αναμένεται να έχει ανέλθει στο 6,9% του ΑΕΠ, δηλαδή θα είναι χαμηλότερο από το ανώτατο όριο του 7,3% του ΑΕΠ βάσει (ΕΣΛ95) που προέβλεπε η  απόφαση του Συμβουλίου για το 2012. Σε ονομαστικούς όρους το δημόσιο έλλειμμα για  το 2012 αναμένεται να ανέλθει στα 13,4 δισεκατ. ευρώ έναντι 14,8 δισεκατ. ευρώ που προέβλεπε η απόφαση του Συμβουλίου. Το πρωτογενές έλλειμμα εντούτοις αναμένεται να είναι ελαφρώς υψηλότερο από το 1,0%  του ΑΕΠ που ήταν ο στόχος, εξαιτίας της βαθύτερης ύφεσης. Η Ελλάδα εκτιμάται ότι έχει βελτιώσει το διαρθρωτικό της έλλειμμα κατά 13,9 τοις εκατό του  ΑΕΠ από 14,7% που ήταν το 2009 στο 1,5% το 2012. Κατ’ αυτόν τον τρόπο η Ελλάδα κατάφερε να βελτιώσει το διαρθρωτικό ισοζύγιο κατά την περίοδο 2009-2012 σε ποσοστό που ήταν μεγαλύτερο από το 10 τοις εκατό του ΑΕΠ που είχε συστήσει το Συμβούλιο για την περίοδο 2009-14. Στις 11 Νοεμβρίου 2012 εγκρίθηκε από το Ελληνικό Κοινοβούλιο ο προϋπολογισμός για το 2013 ο οποίος περιελάμβανε πρόσθετα μέτρα εσόδων και δαπανών ύψους άνω των 9,2 δισεκατομμυρίων, δηλαδή πάνω άνω του 5% του ΑΕΠ. Ο προϋπολογισμός του 2013 εντάσσεται στη μεσοπρόθεσμη δημοσιονομική στρατηγική για την περίοδο 2013-2016 η οποία είχε εγκριθεί από το Ελληνικό Κοινοβούλιο λίγες μέρες νωρίτερα, στις 7 Νοεμβρίου 2012. Η μεσοπρόθεσμη δημοσιονομική στρατηγική και η σχετική νομοθεσία για την υλοποίησή της προβλέπει μια μεγάλη και εσπευσμένη εξυγίανση που θα υπερβαίνει το 7% του ΑΕΠ μέχρι το 2016,  με μια ευρεία δέσμη διαρθρωτικών μέτρων με στόχο την ουσιαστική δημοσιονομική εξυγίανση. Λαμβανομένων υπόψη αυτών των εξελίξεων πρέπει να επικαιροποιηθούν οι όροι στο μνημόνιο συνεννόησης του προγράμματος οικονομικής προσαρμογής για την Ελλάδα. Η δέσμευση που ανέλαβε η Ελλάδα δεν αφορά μόνο τα μέτρα δημοσιονομικής εξυγίανσης αλλά και τα μέτρα που χρειάζονται για την προώθηση της ανάπτυξης και  για την ελαχιστοποίηση των αρνητικών κοινωνικών επιπτώσεων. Ως συμπέρασμα συνεπώς θα λέγαμε ότι η Ελλάδα έλαβε αποτελεσματικά μέτρα κατά το 2012, προκειμένου να μειωθεί το έλλειμμά της σύμφωνα με την απόφαση 2011/734/EΕ του Συμβουλίου.

10)
Το ενοποιημένο δημόσιο χρέος αναμένεται ότι θα μειωθεί κατά 11,1 δισεκατ. το 2012 έναντι  26,95 δισεκατ. που προέβλεπε η απόφαση του Συμβουλίου. Αυτό οφείλεται στα χαμηλότερα των αναμενομένων έσοδα από τις ιδιωτικοποιήσεις, της μικρότερης της αναμενομένης μείωσης του δημόσιου χρέους και των μικρότερων των αναμενομένων εσόδων και των άλλων προσαρμογών του επιτοκίου. Λόγω του χαμηλότερου ονομαστικού ΑΕΠ ως αποτέλεσμα της αναθεώρησης των στατιστικών στοιχείων και ενόψει των χειρότερων μακροοικονομικών προοπτικών, το χρέος ως ποσοστό του ΑΕΠ είναι πιθανό να αυξηθεί στο 162,5% το 2012.  Οι πρωτοβουλίες των κρατών μελών της ευρωζώνης για τη βελτίωση της βιωσιμότητας του χρέους και ορισμένα μέτρα μείωσης του χρέους που εξετάζει η Ελλάδα ελπίζεται ότι θα βελτιώσουν την βιωσιμότητα του χρέους χωρίς να αλλάξουν τη δημοσιονομική πορεία για το πρωτογενές πλεόνασμα. Λαμβανομένης επίσης υπόψη της μείωσης του δημοσιονομικού ελλείμματος και της μεγαλύτερης ονομαστικής αύξησης του ΑΕΠ ως αποτέλεσμα των μέτρων διαρθρωτικής πολιτικής, το χρέος ως ποσοστό του ΑΕΠ αναμένεται να φθάσει στη μεγαλύτερή του τιμή το 2013. Το χρέος ως ποσοστό του ΑΕΠ προβλέπεται ότι θα αρχίσει να μειώνεται από το 2014 και μετά και να κατέβει κάτω από το 160% του ΑΕΠ το 2016. 

(11)
Παρά τα αποτελεσματικά μέτρα που ελήφθησαν, η αισθητή επιδείνωση της οικονομικής κατάστασης συνεπάγεται αντίστοιχη επιδείνωση των προοπτικών των δημόσιων οικονομικών λόγω των αμετάβλητων πολιτικών και καθιστά δύσκολη την ολοκλήρωση της διόρθωσης του υπερβολικού ελλείμματος μέχρι το 2014, που ζήτησε το Συμβούλιο με την απόφασή του 2011/734/ΕΕ.  Δεδομένων των δυσμενών οικονομικών γεγονότων  επιβάλλεται η παράταση της περιόδου προσαρμογής. Ειδικότερα, η προθεσμία που προβλέπει η απόφαση του Συμβουλίου πρέπει να παραταθεί κατά 2 έτη μέχρι το 2016. Βάσει ενός αναθεωρημένου προγράμματος οικονομικής  προσαρμογής τα ποσοστά του πρωτογενούς αποτελέσματος πρέπει να καθοριστούν στο 0%, στο 1,5% στο 3% και στο 4,5% του ΑΕΠ αντίστοιχα για την τετραετή περίοδο 2013 – 2016. Με την αναθεώρηση της πορείας ελπίζεται ότι  το δημόσιο έλλειμμα θα κατέβει κάτω από το 3% του ΑΕΠ το 2016. Ανεξάρτητα  από την παράταση πάντως η δημοσιονομική προσπάθεια που απαιτείται για την επίτευξη του στόχου θα πρέπει κατά μεγάλο μέρος να καταβληθεί κατά την περίοδο 2013-2014, θα πρέπει είναι ιδιαίτερα έντονη στην αρχή. Αυτή η αναθεώρηση της προθεσμίας θα διατηρήσει κατά συνέπεια την αξιοπιστία του προγράμματος λαμβάνοντας παράλληλα υπόψη τις οικονομικές και κοινωνικές επιπτώσεις της εξυγίανσης και την ανάγκη διατήρησης της πίστης στην ικανότητα της κυβέρνησης να αντιμετωπίσει τη δημοσιονομική πρόκληση.

(12)
Κάθε μέτρο που προβλέπει η παρούσα απόφαση έχει καθοριστική σημασία για την επίτευξη της απαιτούμενης δημοσιονομικής προσαρμογής. Ορισμένα μέτρα έχουν άμεση επίπτωση στη δημοσιονομική κατάσταση της Ελλάδας, ενώ άλλα είναι διαρθρωτικά μέτρα τα οποία θα έχουν ως αποτέλεσμα τη βελτίωση της δημοσιονομικής διακυβέρνησης και την εξυγίανση της δημοσιονομικής κατάστασης μεσοπρόθεσμα. 
(13)
Η έντονη επιδείνωση της χρηματοπιστωτικής κατάστασης της Ελληνικής Κυβέρνησης οδήγησε τα κράτη μέλη της ζώνης του ευρώ να αποφασίσουν να παράσχουν στήριξη σταθερότητας προς την Ελλάδα, προκειμένου να διαφυλαχθεί η χρηματοπιστωτική σταθερότητα στη ζώνη του ευρώ ως συνόλου σε συνδυασμό με την πολυμερή συνδρομή που παρέχεται από το Διεθνές Νομισματικό Ταμείο. Από το Μάρτιο του 2012 η ενίσχυση που παρέχουν τα κράτη μέλη της ευρωζώνης λαμβάνει τη μορφή δανείου από το ΕΤΧΣ. Οι δανειστές αποφάσισαν ότι η ενίσχυσή τους θα δοθεί υπό τον όρο ότι η Ελλάδα θα εφαρμόσει την απόφαση  2011/734/EΕ όπως τροποποιήθηκε με την παρούσα απόφαση. Ειδικότερα, η Ελλάδα ελπίζεται ότι θα εφαρμόσει τα μέτρα που προσδιορίζονται στην παρούσα απόφαση σύμφωνα με το προβλεπόμενο σε αυτή χρονοδιάγραμμα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 

Άρθρο 1
Η απόφαση 2011/734/ΕΕ τροποποιείται ως εξής:

1.
Το άρθρο 1 αντικαθίσταται από το ακόλουθο κείμενο:

(1) Η Ελλάδα τερματίζει την παρούσα κατάσταση υπερβολικού ελλείμματος το ταχύτερο δυνατόν και το αργότερο έως το 2016.

(2) Η πορεία της προσαρμογής με στόχο τη διόρθωση του υπερβολικού ελλείμματος αποσκοπεί στην επίτευξη πρωτογενούς δημοσιονομικού ελλείμματος (έλλειμμα χωρίς τις δαπάνες για τόκους) που δεν θα υπερβαίνει τα 2.925 εκατ. ευρώ (1,5% του ΑΕΠ) το 2012 και πρωτογενών πλεονασμάτων τουλάχιστον 0 εκατ. ευρώ (0,0% του ΑΕΠ) το 2013,  2.775 εκατ. ευρώ (1,5% του ΑΕΠ) το 2014, 5,700 εκατ. ευρώ (3,0% του ΑΕΠ) το 2015 και 9.000 εκατ. ευρώ (4,5% του ΑΕΠ) το 2016. Αυτοί οι στόχοι για πρωτογενές έλλειμμα/ πλεόνασμα προϋποθέτουν πρωτογενές δημόσιο έλλειμμα βάσει του ΕΣΛ ύψους 6,9 του ΑΕΠ το 2012, 5,4 του ΑΕΠ το 2013, 4,5 του ΑΕΠ το 2014, 3,4 του ΑΕΠ το 2015 και 2,0 του ΑΕΠ το 2016. Αυτά τα ποσά εκτιμάται ότι θα μπορούσαν να βελτιώσουν το κυκλικά προσαρμοσμένο πρωτογενές ισοζύγιο από 4,1% το 2012 στο 6,2% το 2013 και τουλάχιστον στο 6,4% του ΑΕΠ το 2014, το 2015 και το 2016 και να μειώσουν το κυκλικά προσαρμοσμένο δημοσιονομικό έλλειμμα  στο -1,3% του ΑΕΠ το 2012, στο 0,7% το 2013, στο 0,4% το 2014, στο 0,0% το 2015 και στο -0,4% το 2016 αντανακλώντας τις πληρωμές των  τόκων . Τα έσοδα από τις ιδιωτικοποιήσεις περιουσιακών στοιχείων (χρηματοοικονομικών ή μη) καθώς και οι μεταφορές ποσών που συνδέονται με την απόφαση του Γιουρογκρούπ, της 21ης Φεβρουαρίου 2012, σχετικά με τα έσοδα των κεντρικών τραπεζών της ευρωζώνης, συμπεριλαμβανομένης της Τράπεζας της Ελλάδος, που προέρχονται από την κατοχή, στα επενδυτικά πακέτα τους, ελληνικών κρατικών ομολόγων δεν πρόκειται να μειώσουν την απαιτούμενη προσπάθεια δημοσιονομικής εξυγίανσης και δεν θα πρέπει να λαμβάνονται υπόψη κατά την  αξιολόγηση αυτών των στόχων.
(3) Η πορεία προσαρμογής που αναφέρεται στην παράγραφο 2  εναρμονίζεται με την ετήσια μεταβολή του  ενοποιημένου δημόσιου ελλείμματος ύψους  172,5% του ΑΕΠ το 2013, 171,4%  το 2014 , 166,2% το 2015 και 157,3% το 2016.' 

2.
Στο άρθρο 2, μετά από την παράγραφο 10, προστίθεται η ακόλουθη παράγραφος:

«10α.
Η Ελλάδα θα πρέπει να λάβει τα ακόλουθα μέτρα άμεσα και το αργότερο μέχρι [ημερομηνία της απόφασης]:
α)
να εγκρίνει τον προϋπολογισμό για το 2013, τη μεσοπρόθεσμη δημοσιονομική στρατηγική (ΜΔΣτρ) μέχρι το 2016 καθώς και τα μέτρα που προβλέπονται στο παράρτημα της παρούσας απόφασης καθώς και τη σχετική εφαρμοστική νομοθεσία. Η ΜΔΣτρ αναλύει τα μόνιμα μέτρα δημοσιονομικής εξυγίανσης, τα οποία εξασφαλίζουν ότι δεν θα σημειωθεί υπέρβαση του ανώτατου ορίου για το έλλειμμα που καθορίζεται από την απόφαση του Συμβουλίου για την περίοδο 2012-2016 και ότι ο λόγος χρέους προς το ΑΕΠ τίθεται σε σταθερά πτωτική πορεία,
β)
να υποβάλει  επικαιροποιημένο σχέδιο ιδιωτικοποιήσεων στο Κοινοβούλιο και να δημοσιεύσει εξαμηνιαία επικαιροποίηση του σχεδίου αξιοποίησης των περιουσιακών στοιχείων,

γ)
να μεταφέρει στο ΤΑΠΣΕΔ όλα τα περιουσιακά στοιχεία (μετοχές ή δικαιώματα παραχώρησης) της Εγνατίας οδού και των περιφερειακών λιμένων της Ελευσίνας, του Λαυρίου, της Ηγουμενίτσας, της Αλεξανδρούπολης, του Βόλου, της Καβάλας, της Κέρκυρας, της Πάτρας, του Ηρακλείου και της Ραφήνας,

δ)
να διασφαλίσει ότι τα επιτελικά υπουργεία και οι άλλες αρμόδιες υπηρεσίες θα επιτρέπουν στη Γενική Γραμματείας Δημόσιας Περιουσίας πλήρη πρόσβαση στον κατάλογο περιουσιακών στοιχείων του κράτους,

ε)
να τροποποιήσει ή/και καταργήσει τις καταστατικές διατάξεις κρατικών επιχειρήσεων (ΔΕΗ, ΟΛΠ, ΟΛΘ, ΕΛΠΕ, ΕΥΑΘ και ΕΥΔΑΠ, λιμάνια, κλπ) οι οποίες διαφέρουν από τον νόμο περί ιδιωτικών επιχειρήσεων όσον αφορά τους τυχόν περιορισμούς σχετικά με τα δικαιώματα ψήφου των ιδιωτών μετόχων, 

στ)
να θεσπίσει νομοθεσία που θα καθορίζει το ρόλο και τα προσόντα του γενικού γραμματέα της φορολογικής διοίκησης και θα επιτρέπει στον  υπουργό οικονομικών να αναθέτει εξουσίες λήψης αποφάσεων στον γενικό γραμματέα,

ζ)
να προσλάβει έμπειρους φορολογικούς ελεγκτές όσον αφορά τα άμεσα έσοδα, μετατρέποντας τις βασικές φορολογικές υπηρεσίες σε μονάδα μεγάλων οφειλετών, να δημιουργήσει μια μονάδα για τα άτομα με μεγάλη περιουσία και για τους αυτοαπασχολούμενους με μεγάλο εισόδημα και να επανδρώσει τη μονάδα αυτή με 50 έμπειρους φορολογικούς ελεγκτές οι οποίοι θα αναφέρονται άμεσα στο γενικό γραμματέα της φορολογικής διοίκησης,

η)
να λάβει απόφαση το υπουργικό συμβούλιο (για την αντικατάσταση της απόφασης του υπουργικού συμβουλίου που εκδόθηκε στις 29 Οκτωβρίου 2012) με στόχο την ενίσχυση της εκτέλεσης του προϋπολογισμού  και τη βελτίωση της χρηστής δημοσιονομικής διαχείρισης, η οποία περιλαμβάνει, εκτός από τις διατάξεις της αρχικής απόφασης του υπουργικού συμβουλίου, πρόσθετες διατάξεις: (i) σύναψη μνημονίου συνεργασίας μέχρι το τέλος Δεκεμβρίου κάθε έτους μεταξύ του υπουργείου οικονομικών και των άλλων υπουργείων ή μεταξύ των υπουργείων και των εποπτευόμενων οργανισμών (σε τρόπο ώστε να καλύπτεται ολόκληρη η Ελληνική Κυβέρνηση), (ii) ενίσχυση των τρεχουσών ισορροπημένων περιορισμών του προϋπολογισμού σχετικά με τους οργανισμούς τοπικής αυτοδιοίκησης, προκειμένου να γίνουν πιο αποτελεσματικοί, περιλαμβανομένων των διορθωτικών και κυρωτικών μηχανισμών,  (iii) ενίσχυση του τρέχοντος συστήματος εποπτείας για τις κρατικές επιχειρήσεις με την καθιέρωση ενός μηχανισμού επιβολής στις περιπτώσεις εκτροπής από τους ειδικούς στόχους που έχουν καθοριστεί για κάθε κρατική επιχείρηση  και (iv) δημιουργία του πλαισίου καθορισμού ειδικών στόχων για την κάλυψη των μητρώων λειτουργικών υποχρεώσεων για τους οργανισμούς τοπικής αυτοδιοίκησης και τις κρατικές υπηρεσίες που πρέπει να δημιουργούνται μέχρι το Δεκέμβριο κάθε έτους και να περιλαμβάνουν και ένα πλαίσιο για διορθωτικές μεταφορές από την κεντρική κυβέρνηση με στόχο την αντιμετώπιση περιπτώσεων απόκλισης από τους στόχους εντός του έτους και πιθανόν κατά τα επόμενα έτη, ενώ θα διασφαλίζεται ότι δεν θα αυξάνονται οι οφειλές. Θα διευκρινίζει επίσης ότι τα έσοδα από την ιδιωτικοποίηση κρατικών περιουσιακών στοιχείων θα κατατίθενται αμέσως σε ένα ξεχωριστό λογαριασμό για την παρακολούθηση των ταμειακών ροών, για την αποφυγή της εκτροπής της δημόσιας χρηματοδότησης και για τη διασφάλιση της έγκαιρης εξόφλησης του χρέους. Θα προβλέπει επίσης και αυτόματες περικοπές δαπανών που θα γίνονται κατά κανόνα όταν δεν θα επιτυγχάνονται οι στόχοι, ενώ παράλληλα θα διασφαλίζει ότι δεν θα αυξάνονται οι οφειλές,

θ)
να θεσπίσει δέσμη μέτρων για τη βελτίωση της τρέχουσας οικονομικής κατάστασης του Εθνικού Οργανισμού Παροχής Υπηρεσιών Υγείας (ΕΟΠΥΥ) και  να διασφαλισθεί ότι η εκτέλεση του προϋπολογισμού θα γίνει κατά τρόπο ώστε να  έχει ως συνέπεια ισοσκελισμένους προϋπολογισμούς για το 2012 και το 2013, τα οποία θα προβλέπουν τα εξής : (i) περιορισμό των κοινωνικών παροχών, (ii) αύξηση του ποσοστού συμμετοχής για ιδιωτική περίθαλψη, (iii) διαπραγμάτευση συμφωνιών συσχέτισης τιμής και ποσότητας και αναθεώρηση των συμφωνιών με τους ιδιώτες προμηθευτές, (iv) αναθεώρηση των αμοιβών και του αριθμού των διαγνωστικών και φυσιοθεραπευτικών υπηρεσιών που έχει συνάψει ο ΕΟΠΥΥ με ιδιώτες προμηθευτές με στόχο τη μείωση του σχετικού κόστους κατά τουλάχιστον 80 εκατ. ευρώ το 2013, (v) καθιέρωση ενός συστήματος τιμών αναφοράς για την απόδοση των δαπανών όσον αφορά τις ιατρικές συσκευές και (vi) σταδιακή αύξηση της συμμετοχής των ασφαλισμένων του ΟΓΑ ώστε να φθάσουν το μέσο όρο της συμμετοχής των άλλων μελών του ΕΟΠΥΥ,

ι)
να θεσπίσει τα ακόλουθα μέτρα που αφορούν την απόδοση των δαπανών για τα φάρμακα: (i) νομοθεσία για τον έλεγχο των φαρμακευτικών δαπανών που ενεργοποιεί τα μέτρα έκτακτης ανάγκης (περιλαμβανομένης π.χ. της γενικής μείωσης των τιμών), εάν για οποιοδήποτε λόγο η ανάκτηση δεν επαρκεί για την επίτευξη του στόχου. Με τα μέτρα αυτά ελπίζεται ότι θα εξοικονομηθούν ποσά ιδίου μεγέθους· (ii) υπουργική απόφαση η οποία καθορίζει το νέο κατώτατο όριο επιστροφής για το 2013 (2,4 δισεκατ. ευρώ για τους εξωτερικούς ασθενείς), (iii) επικαιροποίηση του τιμοκαταλόγου και της θετικής λίστας φαρμάκων που καλύπτονται από τα ασφαλιστικά ταμεία με την απόδοση μόνο των φθηνότερων φαρμάκων για χρόνιες ασθένειες, την μετακίνηση φαρμάκων από την θετική στην αρνητική λίστα και στη λίστα φαρμάκων χωρίς συνταγή καθώς και την καθιέρωση του συστήματος τιμών αναφοράς που έχει επεξεργαστεί ο Εθνικός Οργανισμός Φαρμάκων (ΕΟΦ). Οι λίστες αυτές πρέπει να επικαιροποιούνται τουλάχιστον δύο φορές το χρόνο· και (iv) εντολή για την υποκατάσταση από τα φαρμακεία των συνταγογραφημμένων φαρμάκων με φθηνότερα προϊόντα που περιέχουν την ίδια δραστική ουσία (υποχρεωτική υποκατάσταση με «γενόσημα φάρμακα»).
3.
Στο άρθρο 2 η παράγραφος 11 αντικαθίσταται από το ακόλουθο κείμενο:  

«11.
Η Ελλάδα πρέπει να θεσπίσει τα ακόλουθα μέτρα μέχρι το τέλος του Δεκεμβρίου 2012:

α)
φορολογική μεταρρύθμιση όσον αφορά τα φυσικά πρόσωπα και τις επιχειρήσεις με στόχο την απλοποίηση του φορολογικού συστήματος, τη διεύρυνση της φορολογικής βάσης και την κατάργηση των απαλλαγών και των προτιμησιακών καθεστώτων ,
β)
θέσπιση της απαραίτητης πρωτογενούς και παράγωγης νομοθεσίας για τη διασφάλιση της γρήγορης εφαρμογής του προγράμματος ιδιωτικοποιήσεων,

γ)
καθορισμός του θεσμικού πλαισίου για τις εταιρίες ύδρευσης,

δ)
μέτρα για τη βελτίωση της φορολογικής διοίκησης με την καθιέρωση κριτηρίων απόδοσης, τη βελτίωση των τεχνικών εκτίμησης των κινδύνων και τη δημιουργία και ενίσχυση ειδικών μονάδων διαχείρισης του χρέους,

ε)
προετοιμασία και δημοσίευση προγράμματος εξόφλησης των οφειλών προς τους προμηθευτές του δημοσίου και επιστροφής φόρων,

στ)
ολοκλήρωση της μεταρρύθμισης όσον αφορά τη λειτουργία των ταμείων κύριας και επικουρικής ασφάλισης και ενοποίηση όλων των υφισταμένων ταμείων του δημόσιου τομέα
ζ)
νομοθεσία για την επέκταση της εφαρμογής της έκπτωσης του 5% στις φαρμακευτικές εταιρίες (η οποία ισχύει για τις τιμές των φαρμάκων που χρεώνουν τα νοσοκομεία) όσον αφορά όλα τα προϊόντα που πωλούνται από φαρμακεία του ΕΟΠΥΥ,

η)
αύξηση του ποσοστού των γενόσημων φαρμάκων ώστε να φθάσουν το 35 τοις εκατό του συνολικού όγκου των φαρμάκων που πωλούν τα φαρμακεία, 

θ)
νομοθεσία για την επέκταση της εφαρμογής της έκπτωσης του 5% στις φαρμακευτικές εταιρίες (η οποία ισχύει για τις τιμές των φαρμάκων που χρεώνουν τα νοσοκομεία) όσον αφορά όλα τα προϊόντα που πωλούνται από φαρμακεία του ΕΟΠΥΥ

ι)
αύξηση του ποσοστού των γενόσημων φαρμάκων ώστε να φθάσουν το 35 τοις εκατό του συνολικού όγκου των φαρμάκων που πωλούν τα φαρμακεία,

ια)
διορισμός εσωτερικών ελεγκτών σε όλα τα νοσοκομεία και υιοθέτηση απ’ όλα τα νοσοκομεία μητρώων υποχρεώσεων». 
4.
Στο άρθρο 2 προστίθενται οι ακόλουθες παράγραφοι:

«12.
Η Ελλάδα οφείλει να θεσπίσει τα ακόλουθα μέτρα μέχρι τα τέλη Μαρτίου του 2013:

α)
έκδοση υπουργικής απόφασης για την προσαρμογή των τιμών τελικού χρήστη για τους μικροκαταναλωτές,

β)
επικαιροποίηση της μεσοπρόθεσμης δημοσιονομικής στρατηγικής με την καθιέρωση τριετών δεσμευτικών ορίων όσον αφορά τις δαπάνες για όλα τα επίπεδα της δημόσιας διοίκησης,

γ)
έγκριση προγραμμάτων στελέχωσης για τα επιτελικά υπουργεία

δ)
δημιουργία μιας σημαντικά πιο αυτόνομης φορολογικής διοίκησης και προσδιορισμός του βαθμού της αυτονομίας του πλαισίου διακυβέρνησης, της ευθύνης, των νομικών εξουσιών του επικεφαλής της φορολογικής διοίκησης και του αρχικού προσωπικού του οργανισμού,

ε)

έκδοση και δημοσίευση ενός ολοκληρωμένου σχεδίου καταπολέμησης της διαφθοράς για τις δημόσιες υπηρεσίες, το οποίο θα  περιλαμβάνει ειδικές διατάξεις για την φορολογική και τελωνειακή διοίκηση,
στ)
πλήρης εφαρμογή μιας τυποποιημένης διαδικασίας για την αναθεώρηση των αντικειμενικών αξιών των ακινήτων με στόχο την καλύτερη εναρμόνισή τους προς τις αγοραίες τιμές υπό την ευθύνη του διευθυντηρίου φορολόγησης του κεφαλαίου,
ζ)
μεταφορά σαράντα νέων ακίνητων περιουσιακών στοιχείων (γνωστών ως «ακίνητα περιουσιακά στοιχεία τμήματα 2 και 3» στο πρόγραμμα ιδιωτικοποιήσεων) ΤΑΠΣΕΔ.
13.
Η Ελλάδα οφείλει να έχει λάβει τα ακόλουθα μέτρα μέχρι τα τέλη Ιουνίου του 2013:

α)
πρόσληψη 2.000 έμπειρων φορολογικών ελεγκτών,

β)
έγκριση ενός νέου κώδικα φορολογικών διαδικασιών,

γ)
διασφάλιση ότι όλες οι κεντρικές αρχές προμηθειών θα χρησιμοποιούν τη διαδικασία των ηλεκτρονικών δημόσιων συμβάσεων για όλους τους διαγωνισμούς τους.

14.
Η Ελλάδα οφείλει να έχει λάβει τα ακόλουθα μέτρα μέχρι τα τέλη Σεπτεμβρίου του 2013:

α)
θέσπιση της απαραίτητης νομοθεσίας με στόχο την εισαγωγή ενός κανόνα για διαρθρωτικό ισοζύγιο προϋπολογισμού με αυτόματο διορθωτικό μηχανισμό.

5.
Το παράρτημα της παρούσας απόφασης προστίθεται ως  παράρτημα στην απόφαση 2011/734/ΕΕ.

Άρθρο 2

Η παρούσα απόφαση αρχίζει να ισχύει από την ημέρα της κοινοποίησής της. 

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες,

Για το Συμβούλιο


Ο Πρόεδρος

Παράρτημα:

'Παράρτημα IA:

Mέτρα μεσοπρόθεσμης δημοσιονομικής στρατηγικής 2013-16 

Τα πρόσθετα μέτρα που περιλαμβάνονται στη μεσοπρόθεσμη δημοσιονομική στρατηγική μέχρι το 2016 έχουν ως εξής:

1.
Μείωση του μισθολογικού κόστους κατά 1.100 εκατ. ευρώ τουλάχιστον το 2013 και πρόσθετες μειώσεις κατά 247 εκατ. ευρώ από το 2014 και μετά. 

2.
Περικοπές στις συντάξεις  κατά 4.800 εκατ. Ευρώ τουλάχιστον το 2013 και πρόσθετες περικοπές ύψους 423 εκατ. ευρώ  από το 2014 και μετά.

3.
Περικοπές στις κρατικές λειτουργικές δαπάνες  κατά τουλάχιστον 239 εκατ. ευρώ  το 2013 και επιπλέον 285 εκατ. ευρώ  από το 2014 και μετά.

4.
Περικοπές ως αποτέλεσμα του εξορθολογισμού και της βελτίωσης της αποτελεσματικότητας όσον αφορά τις δαπάνες για την παιδεία κατά  τουλάχιστον 86 εκατ. ευρώ   2013και επιπλέον 37 εκατ. ευρώ  από το 2014 και μετά. 

5.
Περικοπές όσον αφορά τις δαπάνες των κρατικών επιχειρήσεων κατά  τουλάχιστον 249 εκατ. ευρώ  το 2013 και επιπλέον 123 εκατ. ευρώ  από το 2014 και μετά.

6.
Περικοπές των αμυντικών λειτουργικών δαπανών κατά  τουλάχιστον 303 εκατ. ευρώ  το 2013 και επιπλέον 100 εκατ. ευρώ  από το 2014.

7.
Περικοπές στις δαπάνες όσον αφορά την ιατροφαρμακευτική περίθαλψη  κατά  τουλάχιστον 455 εκατ. ευρώ  το 2013, και επιπλέον 620 εκατ. ευρώ  από το 2014 και μετά.

8.
Μείωση, ως αποτέλεσμα του εξορθολογισμού, των κοινωνικών παροχών κατά  τουλάχιστον 217 εκατ. ευρώ  το 2013 και επιπλέον 78 εκατ. ευρώ  από το 2014 και μετά.

9.
Μείωση των κρατικών μεταβιβάσεων προς τους οργανισμούς τοπικής αυτοδιοίκησης κατά  τουλάχιστον 50 εκατ. ευρώ  το 2013 και επιπλέον 160 εκατ. ευρώ  από το 2014 και μετά. 

10.
Περικοπές δαπανών του προϋπολογισμού δημοσίων επενδύσεων (εγχώρια χρηματοδοτούμενες δημόσιες επενδύσεις) κατά 150 εκατ. ευρώ  το 2013 και επιπλέον 150 εκατ. ευρώ  από το 2014 και μετά.

11.
Αύξηση των εσόδων κατά  τουλάχιστον 1 668 εκατ. ευρώ  το 2013 και επιπλέον 1.820 εκατ. ευρώ  από το 2014 και μετά.

�	ΕΕ L 145, της 11.6.2010, σ. 6.


�	ΕΕ L 296, της 15.11.2011, σ. 38.


�	Απόφαση 2011/791/ΕΕ του Συμβουλίου (ΕΕ L 320 της 3.12.2011, σ. 28).


�	Απόφαση 2012/211/ΕΚ του Συμβουλίου της 13.5.2005 (ΕΕ L 113 της 25.04.2012, σ. 8)


�	Απόφαση 2012/211/ΕΚ του Συμβουλίου της 13.5.2005 (ΕΕ L 113 της 25.04.2012, σ. 8)

